b"\n_START_ARTICLE_\nOrganum\n_START_PARAGRAPH_\nL'organum \xc3\xa9s la duplicaci\xc3\xb3 d'un cant (una melodia gregoriana anomenada tenor) pla preexistent, mitjan\xc3\xa7ant un moviment paral\xc2\xb7lel, a un interval d'octava, quarta o quinta. Les primeres manifestacions de les quals es t\xc3\xa9 const\xc3\xa0ncia s\xc3\xb3n del segle IX._NEWLINE_Els primers tipus d'organum es troben als tractats Musica Enchiriadis i Scholia Enchiriadis, tractats que recullen el repertori de la segona meitat del segle IX, i responen tots al mateix principi: la duplicaci\xc3\xb3 d'un cant pla preexistent en moviment paral\xc2\xb7lel a un interval d'octava, quinta o quarta._NEWLINE_El cant pla s'anomena vox principalis (veu principal) i la veu afegida s'anomena vox organalis (veu organal). En aquests tipus d'organum primitiu, la vox principalis (tamb\xc3\xa9 cantus) est\xc3\xa0 situada dalt, mentre que les duplicacions es fan per sota d'aquesta veu. El moviment paral\xc2\xb7lel \xc3\xa9s habitual, encara que a poc a poc s'anir\xc3\xa0 movent la vox organalis primer per moviment oblic i despr\xc3\xa9s per moviment contrari. Aquests procediments aniran preparant el camp cap a la veritable polifonia."